和王待制新作白鷺亭七言十韻
作者：劉敞
朝代：宋

paragraphs: 六朝形勢會層軒，前俯蒼洲卻踐山。
二水中分鑑澄澈，萬峰離立翠回環。
古人遺賞興亡外，良守來居仁智間。
聽訟遂同棠樹愛，放懷真與海漚閒。
嘯餘風雨知何處，望及雲霞若可攀。
喬木參天愴城郭，浮萍滿地笑人寰。
楚謠清絕酣秋興，吳拂從容舞玉顔。
象魏由來心自遠，湡浯聊復樂忘還。
掖垣幸許追遐躅，天祿仍欣接近班。
塵土揚州頭欲白，遠從君借慰疏孱。